«Гъуэгум шынагъуэншагъэр къыщызэгъэпэщыныр IэнатIэ куэд зэгугъупхъэ къалэнщ»
Путин Владимир Къэрал советым и президиумым и зэIущIэ иригъэкIуэкIащ. Абы хэтащ КIуэкIуэ Юрий
Путин Владимир Ярославль къалэм дыгъуасэ щригъэкIуэкIащ Къэрал советым и президиумым и зэхуэс, Урысей Федерацэм и гъуэгухэм шынагъуэншагъэр къыщызэгъэпэщыным теухуауэ щытар. Абы и лэжьыгъэм хэтащ Къэбэрдей-Балъкъэрым и Iэтащхьэ КIуэкIуэ Юрий.
Урысейм и Президентым абы къыщигъэува къалэн нэхъыщхьэ дыдэр «гъуэгу къэхъукъащIэхэм цIыхуу хэкIуадэхэмрэ абыхэм фэбжь щызыгъуэтхэмрэ я бжыгъэр гъэмэщIэнырщ». ИлъэсипщI блэкIам къэралым и гъуэгухэм щыхэкIуэдащ цIыху мин 350-рэ, фэбжь зэхуэмыдэхэр ягъуэтащ мелуанищым щIигъум.
Къэралым и УнафэщIым къыхигъэщащ гъуэгум зэрыщызекIуэ хабзэхэр къызэпызыудхэм тралъхьэ тезырхэр нэхъри щIэгъэткIиеным зэрителъхьэр, апхуэдэуи, хъыбарегъащIэ IэнатIэхэмрэ граждан жылагъуэм и институтхэмрэ я лIыкIуэхэр а Iуэхум къыхэшауэ, цIыхухэм профилактикэ лэжьыгъэ ядегъэкIуэкIыныр, апхуэдэ щытыкIэ къихутахэм зыхащIыкIыпхъэхэм щыгъэгъуэзэныр нэхъ жыджэру къызэгъэпэщын зэрыхуейр.
«…Гъуэгум шынагъуэншагъэр къыщызэгъэпэщыныр IэнатIэ куэд зэгугъупхъэ къалэнщ. Ар зэфIэхынымкIэ жэуаплы-ныгъэшхуэ я пщэ къыдохуэ властым и орган псоми, абы зи Iуэху хэлъ IэнатIэхэми, субъектхэми. ЩIыналъэхэм я транспорт IэнатIэм зегъэужьыным пыщIа Iуэхухэр законым Iэмал имыIэу иубзыхуу щытыныр и чэзу хъуащ, а лэжьыгъэм гъуэгухэм шынагъуэншагъэр къыщызэгъэпэщынымрэ абыхэм хабзэр зэрыщагъэзащIэм кIэлъыплъынымрэ щхьэхуэу къыщыхэгъэщауэ», — жиIащ Путин Владимир. Гулъытэ хэха хуищIащ гъуэгухэм фэбжь щызыгъуэтахэм къазэрыщхьэщыж, я сэбэп зыхэлъхэр къызэрахутэ Iэмал нэхъыбэ къэгъэсэбэпыным, гъуэгу къэхъукъащIэхэм хэхуахэм мылъкукIэ фIэкIа хэщIыныгъэ ямыгъуэтамэ, полицэм и лэжьакIуэхэр хэмыту а Iуэхур зэхэгъэкIыныр, апхуэдэу гъуэгу-транспорт къэхъукъащIэхэм фэбжь щызыгъуэтахэм и чэзум медицинэ дэIэпыкъуныгъэ етыныр егъэфIэкIуэным, «ЭРА — ГЛОНАСС» къэрал хъыбарегъащIэ Iэмалыр нэхъ жыджэру къэгъэсэбэпыным хуэкIуэным.
Къэбэрдей-Балъкъэрым 2013 — 2015 гъэхэм гъуэгухэм щызекIуэным стандартыщIэхэр къызэрыщагъэсэбэпам и фIыгъэкIэ, гъуэгухэм къыщыхъу зэжьэхэуэхэр хуэдитIрэ ныкъуэм щIигъукIэ, абыхэм хэкIуадэхэмрэ фэбжь хэзыххэмрэ я бжыгъэр хуэдиплIкIэ нэхъ мащIэ щыхъуащ. Республикэм и гъуэгухэм апхуэдэ къэхъукъащIэхэр, псэдзыгъэ къэзышэ, цIыхухэм фэбжь хьэлъэхэр щагъуэтхэр нэхъри щыгъэмэщIэным хуэгъэзауэ ди деж щаухуэ автомобилхэр зезыгъакIуэхэм я Iэзагъым щыхагъахъуэ, лъэныкъуэ куэд къызэщIэзыубыдэ «Кавказ-Автосити» центрышхуэр.
КъБР-м и Iэтащхьэмрэ
Правительствэмрэ я
пресс-IуэхущIапIэ.
